Návrh na úhradu výdavkov súvisiacich so záchrannými prácami na územiach obvodných úradov Košice, Poprad, Trebišov, Dunajská Streda, Nové Zámky, Čadca, Bardejov,  Levice, Galanta a Košice - okolie

Obvodný úrad Košice

V dvoch lokalitách na území mesta Košice, a to v Mestskej časti Košice – Krásna na ul. 1. mája a na okraji Mestskej časti Košice – Sever došlo k intenzívnym zosuvom pôdy, v dôsledku ktorých sa uvoľnila zemina a kamene nad Kostolianskou cestou v dĺžke približne dva kilometre. Zosuvy pôdy a uvoľňovanie kameňov priamo ohrozovali životy a majetok obyvateľov dvanástich rodinných domov na ulici 1. mája a bezpečnosť účastníkov cestnej premávky na Kostolianskej ceste, kde ohrozenie naďalej trvá. Na zamedzenie šírenia a pôsobenia následkov tejto mimoriadnej udalosti a vytvorenie podmienok na jej odstránenie boli vykonané záchranné práce počas vyhlásenej mimoriadnej situácie 13. januára 2011. Spočívali najmä v pravidelnom monitorovaní ohrozených území, vykonaní sanácie zosuvov pôdy, svahovaní zosuvného terénu, vykonaní vrtných prác, prehĺbení odvodňovacieho rigolu, výrube a likvidácii stromov a čistení komunikácie. Pri vykonávaní záchranných prác mesto využilo vlastné sily a prostriedky, ale i techniku právnických a fyzických osôb. Primátor mesta Košice týmto žiada o čiastočnú refundáciu vynaložených výdavkov na záchranné práce, ktoré mestu doteraz vznikli vo výške 52 486,27 eur a ktorých opodstatnenosť, správnosť a primeranosť overila verifikačná komisia Obvodného úradu Košice. Mimoriadna situácia zatiaľ nebola odvolaná.

Rozpis výdavkov:

Obvodný úrad Košice 

Mesto Košice
640 – Bežné transfery					 52 486,27 eur

Obvodný úrad Poprad

	Mesto Vysoké Tatry  vyhlásilo  8. apríla o 7.00 h mimoriadnu situáciu z dôvodu silného nárazového vetra, následkom ktorého došlo na viacerých miestach k spadnutiu stromov, zavaleniu miestnych komunikácií, poškodeniu striech na budovách a rodinných domoch, zavaleniu dráhy tatranskej elektrickej železnice, poškodeniu trakčného vedenia, vyvráteniu dopravných značiek a reklamných tabúľ a sekundárnemu vzniku nebezpečenstva ohrozenia životov, zdravia a majetku občanov. Na odstraňovaní následkov mimoriadnej udalosti sa podieľali sily a prostriedky mesta, mestských organizácií a mestského úradu, sily a prostriedky dobrovoľného hasičského zboru Tatranská Lomnica, ako i sily a prostriedky organizácií na základe objednávky. V súvislosti s riadením záchranných prác, s použitím síl a prostriedkov na vykonávanie týchto prác počas vyhlásenej mimoriadnej situácie do 11. apríla 2011 vznikli výdavky vo výške 13 881,46 eur, ktoré uhradilo mesto zo svojho rozpočtu a po ich uhradení požiadalo Obvodný úrad Poprad o ich refundáciu. Obvodný úrad Poprad overil výdavky na záchranné práce vo výške 13 881,46 eur. 

Rozpis výdavkov:

Obvodný úrad Poprad 

Mesto Vysoké Tatry
640 – Bežné transfery					 	 13 881,46 eur

Obvodný úrad Trebišov	

	Dňa 23. júna o 14.40 h zasiahla územie obce Brezina veterná smršť spojená s prietržou mračien a krupobitím. V dôsledku tejto mimoriadnej udalosti boli v obci polámané stromy, strhnuté elektrické vedenie a vedenie obecného rozhlasu. Následkom prietrže mračien boli zaplavené pivnice rodinných domov, studne a zničené porasty v záhradách. Starostka obce vyhlásila 23. júna 2011 o 15.00 h mimoriadnu situáciu, počas ktorej boli vykonané záchranné práce. Mimoriadna situácia na území obce trvala do 25. júna 2011. Verifikačná komisia Obvodného úradu Trebišov overila a odsúhlasila výdavky na záchranné práce vo výške 1 444,99 eur.

Rozpis výdavkov:

Obvodný úrad Trebišov 

Obec Brezina 
640 – Bežné transfery					 	  1 444,99 eur

Obvodný úrad Dunajská Streda

	V dňoch 23. - 24. júna 2011 postihla obec Čiližská Radvaň veterná smršť značnej intenzity, spojená s prívalovým dažďom a krupobitím. Mimoriadna situácia pre územie obce bola vyhlásená 23. júna o 21.00 h, počas ktorej boli vykonané záchranné práce, spočívajúce najmä v odstránení prekážok z popadaných stromov, uvoľňovaní zatarasených cestných komunikácií, odstraňovaní strešných krytín ohrozujúcich obyvateľstvo, odčerpávaní vody a obnovení dodávky elektrického prúdu. Záchranné práce vykonali vlastnými silami a prostriedkami. Mimoriadna situácia bola odvolaná  24. júna 2011 o 14.00 h. Obvodný úrad Dunajská Streda verifikoval a odsúhlasil výdavky na záchranné práce vo výške 722,85 eur.  

Rozpis výdavkov:

Obvodný úrad Dunajská Streda 

Obec Čiližská Radvaň
640 – Bežné transfery					    722,85 eur
Obvodný úrad Nové Zámky

	Dňa 18. júla 2011 o 22.00 h sa obcami Dubník, Jasová a Kolta prehnala búrka spojená s veternou smršťou, následkom čoho boli poškodené rodinné domy, spadnuté stromy zatarasili miestne komunikácie a poškodili elektrické vedenie. Starostovia postihnutých obcí vyhlásili mimoriadnu situáciu v dňoch 18. júla o 22.00 h – 19. júla o 06.00 h. Počas mimoriadnej situácie boli vykonané záchranné práce vlastnými silami a prostriedkami obcí, ako i hasičského zboru. Spočívali najmä v uvoľňovaní miestnych komunikácií a chodníkov, oprave poškodených rozvodov elektrického vedenia, miestneho rozhlasu a pod.. Verifikačná komisia Obvodného úradu Nové Zámky verifikovala a schválila výdavky na záchranné práce počas vyhlásenej mimoriadnej situácie pre obec Dubník vo výške 593,08 eur, pre obec Jasová vo výške 2 272,20 eur a pre obec Kolta vo výške 865,83 eur. 	

 Rozpis výdavkov:

Obvodný úrad Nové Zámky

Obec Dubník
640 – Bežné transfery						    593,08 eur  

Obec Jasová
640 – Bežné transfery 					  2 272,20 eur  

Obec Kolta
640 – Bežné transfery 					     865,83 eur  

Obvodný úrad Čadca

	Dňa 19. júla 2011 o 15.50 h zasiahla mesto Čadca veterná smršť spojená s intenzívnou búrkou a krupobitím. Najciteľnejšie bola postihnutá centrálna mestská zóna a k nej priľahlé obytné zóny. Kombinácia prírodných živlov spôsobila  vývraty stromov, neprejazdnosť mestských komunikácií, poškodenie elektrických rozvodov, verejného osvetlenia a mestského rozhlasu. V dôsledku upchávania vpustov do verejnej kanalizácie dochádzalo k zatápaniu mestských komunikácií a k nim priľahlých budov. Na základe vzniknutého stavu primátor mesta vyhlásil 19. júla 2011 o 17.00 h mimoriadnu situáciu. Záchranné práce začali ihneď po vzniku mimoriadnej udalosti všetkými dostupnými prostriedkami mesta, štátnych organizácií, Hasičského a záchranného zboru, ako i silami a prostriedkami právnických osôb. Boli zamerané na ochranu životov, zdravia a majetku. Spočívali najmä v spilovaní poškodených stromov, odstraňovaní drevnej hmoty z mestských komunikácií, oprave poškodeného elektrického vedenia a osvetlenia a uvoľnení koryta rieky Kysuca. Po vykonaní záchranných prác a celkovom zhodnotení situácie mesto Čadca  22. júla 2011 o 12.00 h mimoriadnu situáciu odvolalo. Výdavky na záchranné práce počas vyhlásenej mimoriadnej situácie overil a schválil Obvodný úrad Čadca vo výške 45 499,03 eur.  

	
Rozpis výdavkov:

Obvodný úrad Čadca 

 Mesto Čadca
 640 – Bežné transfery					  45 499,03 eur

Obvodný úrad Bardejov	

	Dňa 20. júla 2011 zasiahla územie obcí Zborov a Lukavica víchrica. V dôsledku tejto mimoriadnej udalosti boli v obciach polámané stromy, strhnuté elektrické vedenie, zavalené miestne komunikácie a objekty miestnych cintorínov. Starostovia obcí vyhlásili 20. júla 2011 o 14.30 h mimoriadnu situáciu a boli zahájené záchranné práce. Mimoriadna situácia na území obcí trvala do 29. júla 2011. Verifikačná komisia Obvodného úradu Bardejov overila a odsúhlasila výdavky na záchranné práce pre obce v celkovej výške 3 355,16 eur.

Rozpis výdavkov:

Obvodný úrad Bardejov 

Obec Zborov 
640 – Bežné transfery					 	     617,28 eur

Obec Lukavica 
640 – Bežné transfery					 	  2 737,88 eur

Obvodný úrad Levice	

  	Dňa 18. júla 2011 postihla územie obce Veľké Ludince veterná smršť spojená s intenzívnym dažďom. V dôsledku tejto mimoriadnej udalosti došlo k vývratom a zlomom stromov na verejné priestranstvá a cestné komunikácie, poškodeniu elektrických a telefónnych rozvodov, rozvodov a objektov verejného osvetlenia. V obci bola prerušená dodávka elektrickej energie a zničený verejný rozhlas. Počas vyhlásenej mimoriadnej situácie  18. júla o 23.00 h boli vykonané záchranné práce silami a prostriedkami obce, ako i právnických osôb a fyzických osôb, zamerané na ochranu života, zdravia a majetku. Mimoriadna situácia na území obce trvala do 20. júla 2011 do 11.00 h. Verifikačná komisia Obvodného úradu Levice overila a odsúhlasila výdavky na záchranné práce pre obec v celkovej výške 42 776,78 eur.

Rozpis výdavkov:

Obvodný úrad Levice 

Obec Veľké Ludince 
640 – Bežné transfery					 	42 776,78 eur
Obvodný úrad Galanta

		Dňa 14. apríla 2011 bola v dôsledku technickej havárie obecnej studne vyhlásená mimoriadna situácia na území obce Tomášikovo. Vznikla potreba núdzového zásobovania obyvateľstva pitnou vodou z obce Vozokany cisternami. Núdzové zásobovanie vodou sa vykonávalo až do odvolania mimoriadnej situácie 18. augusta 2011. Verifikačná komisia Obvodného úradu Galanta overila a schválila pre obec Tomášikovo výdavky na záchranné práce vo výške 7 813,35 eur, ktoré predstavujú mzdové nároky zamestnancov podieľajúcich sa bezprostredne na riešení následkov mimoriadnej udalosti, ako aj za spotrebované pohonné hmoty a vykonanie mikrobiologickej analýzy pitnej vody. Obvodný úrad Galanta v súvislosti s vyhlásením mimoriadnej situácie v obci Tomášikovo vykazuje výdavky na pohonné hmoty a cestovné výdavky vo výške 106,77 eur.  

Rozpis výdavkov:

Obvodný úrad Galanta 

Obec Tomášikovo 
640 – Bežné transfery					 	 7 813,35 eur

Obvodný úrad Galanta
630 – Tovary a služby					    106,77 eur 

Obvodný úrad Košice – okolie

	V dôsledku intenzívnych dažďov v roku 2010 a intenzívnych dažďov v dňoch  6. júna ‑ 9. júna 2011 došlo v obci Nižná Myšľa k zosuvu pôdy, ktorý spôsobil rozsiahle poškodenie cestných komunikácií, miestneho kostola, rodinných domov (30 muselo byť asanovaných), budov a inžinierskych sietí. Prišlo k priamemu ohrozeniu života, zdravia a majetku obyvateľstva obce. Najviac bola mimoriadnou udalosťou poškodená miestna časť „Pod kostolom“, v celej dĺžke ulice Malá Nemecká a časti ulíc Veľká Nemecká a Obchodná. Starosta obce vyhlásil mimoriadnu situáciu 10. júna o 10.00 h a začalo sa s vykonávaním záchranných prác, na ktorých sa podieľali sily a prostriedky obce, orgánov a organizácií na základe vydaného príkazu starostu obce firme Geokontakt s. r. o. Košice. Výška výdavkov na záchranné práce predstavuje doteraz výšku 1 029 704,40 eur, ktorých správnosť, opodstatnenosť a primeranosť overila verifikačná komisia Obvodného úradu Košice ‑ okolie. Mimoriadna situácia na území obce trvá a pokračuje sa vo vykonávaní záchranných prác.

Rozpis výdavkov:

Obvodný úrad Košice - okolie 

Obec Nižná Myšľa 
640 – Bežné transfery					 	 1 029 704,40 eur

Rekapitulácia bežných výdavkov podľa obvodných úradov:

630 – Tovary a služby
Obvodný úrad Galanta	             106,77 eur

640 – Bežné transfery
Obvodný úrad Košice		 52 486,27 eur
Obvodný úrad Poprad		 13 881,46 eur  
Obvodný úrad Trebišov						               1 444,99 eur                
Obvodný úrad Dunajská Streda		      722,85 eur
Obvodný úrad Nové Zámky		   3 731,11 eur	
Obvodný úrad Čadca		 45 499,03 eur 
Obvodný úrad Bardejov 		   3 355,16 eur
Obvodný úrad Levice		 42 776,78 eur 	
Obvodný úrad Galanta							   7 813,35 eur
Obvodný úrad Košice – okolie					        1 029 704,40 eur	

Výdavky spolu : 						       	       1 201 522,17 eur